โครงการช้อปดีมีคืน 2565 ต้องซื้อสินค้าอะไรจึงจะใช้สิทธิช้อปดีมีคืนได้
โครงการ ‘ช้อปดีมีคืน’ ที่รัฐจัดมาให้อีกครั้ง เพื่อกระตุ้นการใช้จ่ายภาคเศรษฐกิจ ในปี 2565 โครงการนี้ได้กลับมาอีกครั้ง โดยช่วงเวลาการช้อปที่จะได้รับสิทธิประโยชน์จะอยู่ระหว่างวันที่ 1 มกราคม – 15 กุมภาพันธ์ 2565

สำหรับโครงการช้อปดีมีคืน 2565 ต้องซื้อสินค้าอะไรจึงจะใช้สิทธิช้อปดีมีคืนได้ หลักการ คือ สินค้าที่จดทะเบียนภาษีมูลค่าเพิ่มและออกใบกำกับภาษีได้ สามารถใช้ช้อปดีมีคืนได้ ดังนั้น สิ่งที่ง่ายที่สุด คือ ต้องถามคนขายก่อนซื้อหรือรับบริการที่ร้านค้านั้นๆ ว่าสามารถออกใบกำกับภาษีเต็มรูปแบบให้ได้หรือไม่ 

สำหรับสินค้าและบริการที่ไม่เข้าข่ายใช้สิทธิโครงการช้อปดีมีคืน ได้แก่
- ซื้อสุรา เบียร์ ไวน์ ยาสูบ
- ชำระค่าน้ำมันและก๊าซสำหรับเติมยานพาหนะ
- ซื้อรถยนต์ รถจักรยานยนต์ และเรือ
- ซื้อหนังสือพิมพ์และนิตยสาร ทั้งสิ่งพิมพ์และอิเล็กทรอนิกส์
- บริการจัดนำเที่ยว ค่าที่พักโรงแรม
- ค่าเบี้ยประกันวินาศภัย
- ค่าสาธารณูปโภค เช่น ค่าไฟฟ้า ค่าประปา ค่าโทรศัพท์ ฯลฯ

ซื้อสินค้าอุปโภค เช่น สบู่ แชมพู ยาสระผม น้ำยาล้างจาน ถุงขยะ ฯลฯ ได้ ถ้าซื้อจากร้านค้าที่จดทะเบียนภาษีมูลค่าเพิ่ม เช่น ห้างสรรพสินค้าทั่วไป 
 
ซื้ออุปกรณ์อิเล็กทรอนิกส์ต่างๆ แก็ดเจ็ต โทรศัพท์มือถือ เครื่องใช้ไฟฟ้าต่างๆ ได้ ถ้าซื้อจากร้านค้าที่จดทะเบียนภาษีมูลค่าเพิ่ม
 
ซื้อสินค้าประเภทอาหารสดหรือเนื้อสัตว์นำไปประกอบอาหาร ผัก ผลไม้ นม ไม่ได้ เพราะสินค้าบริโภคเหล่านี้ได้รับยกเว้น VAT (ยกเว้นผลิตภัณฑ์นมแปรรูปที่ต้องเสีย VAT เช่น นมเปรี้ยว ชีส)
 
ซื้อหน้ากากอนามัย ชุดตรวจ ATK ไม่ได้ เพราะสินค้าเหล่านี้ได้รับยกเว้น VAT
 
ซื้อผ้าอ้อมเด็ก ผ้าอ้อมผู้ใหญ่ได้ ถ้าซื้อจากร้านค้าที่จดทะเบียนภาษีมูลค่าเพิ่ม

ซื้อคอร์สนวด สปา เพื่อความงามจากสถานบริการความงามได้ แต่ต้องซื้อและใช้บริการให้แล้วเสร็จภายในวันที่ 1 มกราคม – 15 กุมภาพันธ์ 2565 และสถานบริการความงามนั้นต้องจดทะเบียนภาษีมูลค่าเพิ่ม
 
ชำระค่าบริการทางการแพทย์เกี่ยวกับการเสริมความงาม ทำหัตถการต่างๆ เช่น ฉีดโบท็อกซ์ ฟิลเลอร์ ทำจมูก ทำศัลยกรรมตา ยกหน้า หัตถการทางการแพทย์รวมถึงศัลยกรรมต่างๆ ที่ต้องลงมีด จะต้องทำโดยแพทย์ในสถานพยาบาล โดยสถานพยาบาลถือเป็นธุรกิจที่ได้รับยกเว้นภาษีมูลค่าเพิ่ม จึงไม่สามารถเข้าร่วมโครงการช้อปดีมีคืนได้
 
จ่ายค่าอาหารและเครื่องดื่มจากการรับประทานอาหารในร้านอาหารและร้านอาหารในโรงแรมได้ ถ้าร้านอาหารนั้นได้จดทะเบียนภาษีมูลค่าเพิ่ม อย่างไรก็ตาม ค่าเครื่องดื่มประเภทที่มีแอลกอฮอล์ไม่สามารถเข้าร่วมได้
 
ไม่สามารถชำระค่าเบี้ยประกันชีวิตเข้าร่วมโครงการช้อปดีมีคืนได้ แต่ค่าเบี้ยประกันชีวิตสามารถนำมาลดหย่อนได้ในหมวดค่าลดหย่อนเบี้ยประกันชีวิตที่มีอยู่แล้วตามปกติ
 
ไ่ม่สามารถชำระค่าเทอมให้กับโรงเรียนนำมาลดหย่อนได้ เพราะโรงเรียนถือเป็นสถานศึกษา ซึ่งเป็นกิจการที่ไม่อยู่ในระบบภาษีมูลค่าเพิ่ม
 
ทองคำแท่งและทองรูปพรรณเป็นสินค้าที่ได้รับยกเว้นภาษีมูลค่าเพิ่ม จึงไม่สามารถนำมาลดหย่อนได้ แต่ในส่วนของค่ากำเหน็จของทองรูปพรรณสามารถใช้ลดหย่อนได้
 
ไม่สามารถซื้อบัตรของขวัญ (Gift Voucher) นำมาลดหย่อนได้ เพราะบัตรของขวัญไม่มีภาษีมูลค่าเพิ่ม
 
ถ้าซื้อกองทุนจากสถาบันการเงินนำมาลดหย่อนภาษี จำนวนการซื้อกองทุนนั้นไม่สามารถนำมาลดหย่อนได้ แต่ยอดค่าธรรมเนียมการซื้อกองทุน หรือที่เรียกว่า Front-End Fee สามารถนำมาใช้ลดหย่อนภาษีได้ โดยผู้ลงทุน (ผู้ซื้อ) ต้องขอหนังสือรับรองสิทธิในหน่วยลงทุน ซึ่งเป็นใบเสร็จรับเงินและใบกำกับภาษีจากสถาบันการเงินดังกล่าว เพื่อนำมายื่นประกอบการขอลดหย่อนกับกรมสรรพากร
 
สามารถซื้อของจากแอปพลิเคชันช้อปปิ้งออนไลน์ต่างๆ ได้ แต่ต้องมีใบกำกับภาษีเต็มรูปแบบ ระบุข้อมูลผู้ซื้อครบถ้วน โดยการขอใบกำกับภาษีเป็นไปตามวิธีการที่แต่ละแอปพลิเคชันกำหนด และสินค้าต้องเป็นสินค้าที่ต้องเสีย VAT
ข่าวเศรษฐกิจและการเงิน